মানুষ সামাজিক জীব। সব ধরণের মা্নবীয় ও সামাজিক গুণাবলী তার মধ্যে থাকে। সুতরাং সে মাঝে মধ্যে হাস্য রসিকতা, আমোদ-প্রমোদ, খেলা-ধুলা ও বিনোদনের প্রতি আকৃষ্ট হওয়া স্বাভাবিক। ইসলাম হল প্রকৃতির ধর্ম। এটি আল্লাহর পক্ষ থেকে প্রেরিত পূর্ণাঙ্গ একটি জীবন বিধান। মানব জীবনের এমন কোন দিক নেই যার সম্পর্কে ইসলাম ফায়সালা বা মীমাংসা দেয়নি।  ইসলাম প্রকৃতিগত কোন স্বভাবকে সরাসরি নিষেধ করে না। বরং তা প্রয়োগের জন্য নীতিমালা নির্ধারণ করে দেয় যেন মানুষ ইসলামি সীমারেখার ভিতরে থেকে তার সব ধরণের  আবেগ পূর্ণ করতে পারে। হাস্য-রসিকতা, আমোদ প্রমোদ ও বিনোদনের বেলায়ও ইসলাম নীতিমালা নির্ধারণ করে দিয়েছে। অতএব মুসলিম দাবীদার কোন ব্যক্তির জন্য এ সীমারেখার বাইরে গিয়ে হাস্য-রসিকতা, আমোদ-প্রমোদ, বিনোদন করা বৈধ হবে না। হাস্য রসিকতার বেলায় তাকে ইসলামী নিয়ম নীতি বিধি বিধান বা সীমা রেখার প্রতি যত্নবান হতে হবে এবং যে কোন উপায়ে সীমা লঙ্ঘন না করার ব্যাপারে পূর্ণ সতর্ক থাকতে হবে।  ইসলামের দৃষ্টিতে হাস্য রসিকতার উদ্দেশ্য হল, অন্যের অন্তরে সত্য ও বৈধ পন্থায় শান্তি ও খুশি দেয়া। এটি সীমা-রেখার ভিতরে থাকলে একটি ইবাদতও বটে।  রাসূলাল্লাহ (সাঃ) মাঝে মধ্যে তার পরিবার পরিজন ও সাহাবীদের সাথে হাস্য রসিকতা করতেন বলে অনেক প্রমাণ পাওয়া যায়। বুখারী শরীফের এক হাদীসে বর্ণিত আছে, তিনি এক সাহাবীকে বললেন: হে আবু উমায়র! নুগাইর {চড়ুই পাখির বাচ্চা} কি করল? আরেক বার হযরত আনাস (রাঃ) কে বললেন: হে দুই কান ওয়ালা। (তিরমিযী)  ইবনু উমরকে জিজ্ঞেস করা হল, রাসূলুল্লাহর সাহাবীগণ কি হাস্য রসিকতা করতেন? তিনি বললেন: হাঁ! তবে তাদের অন্তরে ঈমান ছিল পাহাড়ের মত মজবুত।(বুখারী)  হযরত হাসান (রাঃ) বলেনঃ একদা এক বৃদ্ধা মহিলা এসে বললেনঃ ইয়া রাসুলাল্লাহ আমার  জন্য দুআ করেন যেন আল্লাহ আমাকে জান্নাতে প্রবেশ করান। তিনি বললেনঃ হে অমুকের মা! বৃদ্ধারা জান্নাতে প্রবেশ করবেনা। মহিলাটি কাঁদতে শুরু করলেন। পরে রাসূল (সাঃ) বললেনঃ আমার উদ্দেশ্য হল, বৃদ্ধারা বৃদ্ধাবস্থায় জান্নাতে যাবেনা। বরং পূর্ণ যৌবন নিয়ে জান্নাতে যাবে।(তিরমিযী-শাময়েল, পৃঃ১২৮।) আবুহুরাইরা (রাঃ) বলেনঃ সাহাবীগণ বললেনঃ ইয়া রাসূলাল্লাহ! আপনি কি আমাদের সাথে রসিকতা করছেন? বললেনঃ হাঁ। তবে আমি সত্য ব্যতীত আর কিছু বলছিনা। (তিরমিযী-শামায়েল, পৃঃ১২৬।) আনাস (রাঃ) বলেনঃ একদা এক ব্যক্তি এসে বললঃ ইয়া রাসুলাল্লাহ! আমাকে একটি  সওয়ারী দান করেন। তিনি বললেনঃ আমি তোমাকে একটি উটের বাচ্চার পিঠে চড়াব। লোকটি বললঃ ইয়া রাসুলাল্লাহ! আমি উটের বাচ্চা দিয়ে কি করব? তিনি বললেনঃ বড় উটটিও তো উটেরই বাচ্চা। (তিরমিযী-শাময়েল, পৃঃ১২৭।) আনাস (রাঃ) বলেনঃ যাহের ইবন হারাম নামে এক বেদুঈন ছিল। রাসূল (সাঃ) তাকে খুব ভালবাসতেন। একদা নবী (সাঃ) তার কাছে আসলেন। তখন তিনি বিভিন্ন পণ্য বিক্রি করছিলেন। তিনি না দেখে মত রাসূল (সাঃ) পিছন থেকে তাকে চেপে ধরলেন। তিনি বললেনঃ কে আপনি? আমাকে ছেড়ে দিন। পরক্ষণে তিনি বুঝতে পারলেন যে, নবী (সাঃ) তাকে ধরেছেন। তখন নিজের পিঠ রাসুল  (সাঃ) এর সিনার সাথে আরো লাগিয়ে রাখলেন। রাসূল (সাঃ) বলতে লাগলেনঃ কে গোলাম খরীদ করবে? তখন তিনি বললেনঃ ইয়া রাসুলাল্লাহ! আমাকে তো কমদামী পাবেন। রাসূল (সাঃ) বললেনঃ কিন্তু আল্লাহর কাছে কমদামী নও।(শামায়েলে তিরমিযী)  চলুন মত বিনিময়ের আগে হাস্য-রসিকতার ব্যাপারে ইসলামের সীমা রেখা গুলো জেনে নিই।  ১. এমন কোন বস্তু না হওয়া যার দ্বারা আল্লাহ ও তার নিদের্শনাবলী এবং রসূলের প্রতি বিদ্রুপ করা হয়। তদ্রুপ অন্যান্য কোন ধর্মীয় বিষয়ে না হওয়া।  ২. মিথ্যার আশ্রয় না নেওয়া।  ৩. অস্ত্র বা ধারালো জিনিস দ্বারা কাউকে ভয়  দেখানোর মাধ্যমে না হওয়া।  ৪. কাউকে তুচ্ছ বা ঠাট্টা বিদ্রুপ না করা।  ৫. অতিরিক্ত না হওয়া (বরং খানায় লবনের পরিমাণে হওয়া)।  ৬. মানুষের মান-সম্মানের প্রতি লক্ষ্য রাখা।  ৭. গীবত, মিথ্যা অপবাদ ইত্যাদি বিষয় না থাকা।  ৮. কাল ও স্থান বুঝে করা।  ৯. সৎ নিয়তে করা।  ১০. বিবাহ, তালাক ও গোলাম আযাদের বিষয়ে না করা।  এবার আসুন আমরা উল্লেখিত বিষয়ে মত বিনিময় করি।  কিছু আনুষঙ্গিক প্রশ্ন:  ১. ইসলামের দৃষ্টিতে হাস্য-রসিকতার সীমা-রেখা কি?  ২. কোন কোন বিষয়ে হাস্য-রসিকতা করা  যায় না?  ৩. সর্বাবস্থায়, সর্বস্থানে এবং সব ব্যক্তির সাথে কি হাস্য-রসিকতা করা যায়?  লক্ষণীয়: মিলন মেলা দল-মত নির্বিশেষে সবার জন্য উন্মুক্ত, রাজনীতিমুক্ত, আক্রমনাত্নক ও অশ্লীল মন্তব্য পরিত্যাজ্য।